DS «Solungen»

DS «Solungen» var et dampskip som gikk i rute på Glomma mellom Eid og Nor i Solør, fra 1861 til 1893.

Initiativet til byggingen av «Solungen» ble tatt av stortingsmann Hans H. S. Schulze. Han fikk stiftet et aksjeselskap som bestilte et dampskip fra Akers mekaniske verksted i Christiania. Dette var det 7. dampskipet som ble bygget på verftet. Skipet ble levert i deler og satt sammen på Nor i Brandval. Det var 63 fot langt og 11,25 fot bredt, og kunne ta 60 passasjerer. På turen mellom Eid og Nor brukte det tre timer.

«Solungen»s første fart fant sted 5. september 1861, med tale av A. O. Vinje. Da Solørbanen kom i 1893, opphørte dampskipsfarten og skipet ble solgt til en privatmann i Åsnes. Det ble hugget opp under første verdenskrig. Skipets saluttkanoner er bevart på Glomdalsmuseet.

Kilder
 Sven R. Gjems: Glomma flommer i Grue. Namnå: S. R. Gjems, 1995.

Kategori:Norske dampskip
Kategori:Sjøfart i Innlandet
Kategori:Skip fra 1861
Kategori:Skip bygget ved Akers mekaniske verksted
Kategori:Artikler i sjøfart-prosjektet